Maureen Vieira
Maureen Ava Vieira  (☆ 3 di februari 1955 na Aruba) ta un modelo y reina di beyesa di Aruba cu na aña 1974 a titula Miss Aruba y a termina como di cuater runner-up di Miss Universo, haciendo esaki e prome biaha cu Aruba a clasifica den e cinco finalista di e certamen.

Biografia 
Maureen Vieira a nace dia 3 di februari 1955 na Aruba y a lanta den bario di Santa Cruz. Despues di MAVO e tabata alumno di John F. Kennedyschool. For di hoben su hobbies tabata canta, baila, modela y diseña moda. Como cantante el a participa den diferente show i tabata un di participantenan di Aruba na e di cuater Festival Antiano di Canto, cu a tuma lugar na Aruba na 1967. E tabata practica deporte di karting y den comienso di decada 1970 a titula varios biaha campeon den torneonan di Aruba Karting Club.

Despues di a sali prome finalista di Miss Cactus Vieira el a participa den Miss Teenage Aruba 1970. Na 1973 e tabata runner-up di Miss Carnaval Aruba. Representando Aruba e ta sali prome runner-up di Reina di Carnaval Internacional 1974 na Barranquilla.

Den e certamen di beyesa di Miss Aruba, organisa dia 1 di juni 1974 pa Aruba Promotions na Holiday Inn Maureen Vieira ta sali maximo ganador entre 11 candidato. E ta viaha pa Venezuela pa prepara algun siman pa su participacion na Miss Universo 1974 na Manila. Dia 20 di juli 1974 el a sali, entre e 65 pais participante, e di cuater runner-up di Miss Universo. Su clasificacion como finalista a marca historia pa Aruba den e certamen internacional di Miss Universo. E tabata gosa di hopi popularidad na Manila cu a resulta tambe den otorgamento di e titulo di Miss Press. Na inicio di 1975 Revista Amistad ta elegi su persona como e persona mas importante di Aruba den 1974.

Den 1974 mes Vieira ta muda pa Filipinas como el a wordo ofreci un contrat como actriz. Den 1975 a saca cuater pelikula den cual el a actua. Su prome pelicula Miss Aruba Went to Town (1975) ta un storia tocante e aventuranan comico di Miss Aruba cu ta bay traha corto tempo como maestro di scol na Filipinas. El a estrena na comienso di 1975 na Filipinas y algun luna despues tambe na e islanan ABC. E pelicula Between two heavens (1975) a bira ganador di varios premio na un festival di cine na Filipinas, entre nan Vieira a ricibi e premio di mihor actriz y e participante mas popular di e festival. Den un di su peliculanan su ruman muhe menor Carol tambe a haya un papel. Entre 1975 y 1988 e tabata casa cu e Filipino Philip Ysmael. 

Despues di regresa Aruba, el a establece su mes como empresario riba tereno di mercadeo. Banda di esey el a yuda rebiba e organisacion di e certamen Miss Aruba y a fungi como coach pa candidatonan di Miss Aruba, dunando workshops incluso tocante etiketa. Desde 2019 e ta viuda di Len Leenheer y huntu nan tin dos yiu muhe.

Na 2015 Unoca a duna homenahe na Maureen Vieira pa su logro na 1974, mientras Atan Lee e dedica na dje su buki educativo con pa prepara un reina, un miss pe tin exito den cualkier competencia internacional, cu ta titula: E exito ta den bo man.

Cinematografia 
 Miss Aruba Went to Town (1975)
 Nasa lupa ang langit at impiyerno (Between two heavens, 1975)
 Sa pagitan ng dalawang langit (1975).
 Jack and Jill and John (1975)

Arubano konosí
Hende